**Misa története**

(1) Az orosz Oktatásügyi Minisztérium 1994-ben két **hívő** misszionáriust bízott meg azzal, hogy kidolgozzanak egy olyan tananyagot, amellyel az **iskolákban** etikaórákon megtaníthatják a **tanulóknak** a bibliai alapelveket. Arra is fölkérték őket, hogy a börtönökben, a **tűzoltóságon**, a rendőrségen, valamint egy nagy árvaházban is tanítsanak. Később ők mondták el árvaházi **élményüket**:

(2) Közeledett a karácsonyeste. Árváink életükben először hallották a karácsonyi történetet! Elmeséltük nekik, hogy József és Mária elment Betlehembe, de már nem volt hely számukra a fogadókban. Aztán hogyan született meg Jézus egy istállóban, és hogy fektették szülei egy jászolba.

(3) Amíg beszéltünk, a gyerekek és a nevelők lélegzetvisszafojtva hallgattak bennünket. Némelyikük a szék legszélére csúszott, nehogy egy szót is elmulasszon abból, amit mondunk. Amikor véget ért a történet, minden gyereknek adtunk három kis darab kartonpapírt, amiből egyszerű jászolt készíthettek. Kaptak egy kis sárga szalvétadarabot is, amit azután az útmutatásunk szerint vékony csíkokra téptek és szalmaként a jászolba tettek. Világosbarna filcből babaformákat vágtunk ki, egy régi hálóingből pedig négyszögű flaneldarabokat, hogy a babáknak takarója is legyen.

(4) A gyerekek serényen dolgoztak, hogy összeállítsák apró jászlaikat, én pedig körbejártam közöttük, hogy segítsek, ha valamelyiküknek szüksége lenne rá. Minden rendben ment. Aztán ahhoz az asztalhoz értem, amelyiknél a hat év körüli kis Misa ült. Éppen elkészült a munkájával. Amikor szemügyre vettem a jászlát, elképedtem, mert nem egy, hanem két baba feküdt benne. Gyorsan hívtam a tolmácsot, hogy megkérdezzem a kisfiútól, miért így készítette a jászolt.

(5) A fiucska szét tárta a karjait, elgondolkozva nézte a pici jászolt. Aztán nagy komolyan bele fogott a Karácsonyi történet elmesélésébe. Életében elöszőr hallotta ezt a történetet, úgyhogy meglepet, milyen pontossan emlékszik rá. Mikor ahoz a részhez ért, hogy Mária a kis Jézust a jászolba fektette, innen egészen sajátos módon fojtatta:

(6) „Amikor Mária a babát a jászolba tette, Jézus rám nézett, és megkérdezte, hogy hol lakom. Elmondtam neki, hogy nekem se mamám, se papám, se otthonom nincs. Akkor Jézus azt mondta, hogy lakhatnék nála. Azt *feleltem*, hogy ez nem megy, mert én nem tudok neki *ajándékot* adni, mint mások. De annyira szerettem volna Jézusnál lakni! Gondolkodtam, nincs-e valamim, amit odaajándékozhatnék neki. *Eszembe* jutott, hogy *melegíthetném* őt. Úgyhogy megkérdeztem Jézust: Ha melegen tartalak, az olyan lenne mint egy ajándék? Jézus erre azt felelte: Ha melegen tartanál, az volna a *legszebb* ajándék, amit valaha is kaptam. Akkor befeküdtem mellé a jászolba, és Jézus rám nézett, és azt mondta, hogy most már vele maradhatok – mindig.”

(7) Mire Misa befejezte a történetét, elöntötték szemét a könnyek, és megállíthatatlanul patakzottak végig az arcán. Arcát kezébe temette, és fejét az asztallapra hajtotta. Két kis válla csak úgy rázkódott a keserves zokogástól. Ez az árva kisfiú talált valakit, aki sohasem hagyná el vagy bántaná őt. Valakit, aki mindig vele lesz.

(8) Megtanultam: nem az számít leginkább, hogy mink van az életben, hanem hogy kicsodánk.

**Feladatsor**

**1. Szövegértés**

***Igaz vagy hamis?***

\_\_\_ A történet Oroszországban játszódik a 19. század végén.

\_\_\_ A szövegben három különböző elbeszélői hang is megjelenik.

\_\_\_ A betlehemi történetet az árvaházi nevelők mesélték el a gyerekeknek.

\_\_\_ Az árvák egyszerű anyagokból betlehemi jászolt készítettek.

\_\_\_ Azért kellett tolmácsot hívni, mert Misa egy másik országból érkezett.

\_\_\_ Misa azért készített két babát, mert Máriának szerinte két gyermeke született.

6/

**2. Hangtörvények**

***a) Csoportosítsd az első bekezdés kiemelt szavait hangrendjük szerint!***

magas:

mély:

vegyes:

5/

***b) Keress az első bekezdésben példát az alábbi mássalhangzótörvényekre!***

írásban jelölt teljes hasonulás (2):

összeolvadás (2):

kiesés (1):

5/

***c) Nevezd meg az alábbi példákban érvényesülő mássalhangzótörvényeket!***

aztán:

hallgattak:

elmulasszon:

adtunk:

összeállítsák:

5/

**3. Helyesírás**

***a) Húzd alá az 5. bekezdés helyesírási hibáit, és kijavítva írd le a hibás szavakat!***

9/

***b) Írd le minden lehetséges helyen elválasztva a szöveg aláhúzott szavait!***

4/

**4. Szóelemek**

***Csoportosítsd a 6. bekezdés dőlten szedett szavainak toldalékait!***

képzők:

jelek:

ragok:

10/